钦定古今图书集成/方舆汇编/职方典/第1269卷 > 《重修伏波祠记》王世隆
## 钦定古今图书集成/方舆汇编/职方典/第1269卷 > 《重修伏波祠记》王世隆

伏波将军。辰郡故有祠，在壶头山，盖昔将军南征屯
兵处也。将军卒于军，后人祀之。壶头山，《礼》所谓“以死
勤事”者祀之宜也。国朝主簿傅祥以水潦不时，议改今祠，从民便也。嘉靖丁酉，庙毁于火。戊戌，沅陵县尹
胡侯晟出罚金百两，始修堂成，未几复圮。嘉靖己亥，
郡守柳滨、吴侯始下车，览观庭庑，怅然兴思，将复修
焉。会天子南狩，岁大祲，侯曰：“夫神，依人而立者也。故
圣王先成民而后致力于神，其道一也。今岁荒民贫，
且大功方兴，而征役未息，吾率先为此，其无乃非神
意乎？”乃极力裁省，与民休息，民赋减十之二三。期年
而政成，岁乃大稔。民有以芝艸、白鼠之祥上者，侯郤
之曰：“得岁丰民安足矣，祥瑞何为？”至是拓地趾，庀工
鸠材，父老董其役，若堂若庑，若亭若垣，宇象视昔有
加，乃十月初三日落成。适郡丞枳田蒋侯下车，简静
渊实，惟相厥终。侯乃偕寮佐及卿士大夫都阃卫帅
辈，并予隆无似，咸乐观成焉。觞于中堂，神人胥悦，乐
融融也，可以观政矣。夫鬼神非人实亲，惟德是依。假
如埜荒民散，刑政颇偏，虽丰于祀，其祝史荐诬，神将
吐之矣。今侯政成于民，德孚于神，人谋叶从，岁聿滋
丰，其兴兹役固宜。而况伏波将军大节十数，载在《信
史》，足以风励万世者乎？抑予尝闻侯有言：“夫辰郡僻
在万山，民无平田沃壤以为之业，且岁有水火之灾，
商贾虽多，然非土著，不佐国家之费。”而近时议奏者，
乃令照江南体例，以田粮起差。然则辰之田岂江南
比乎？郡近溪洞，群蛮岁久蚕食，地界浸浸乎将剥肤
矣。环郡邻境，若常德、武冈、长沙诸宗藩，民校粮赋，皆
取给而无厌者，更觊觎分封其地。然则辰地内扼诸
蛮，外为荆、襄障蔽，假使分封，将何以给民有死且徙
耳，即其地空虚焉，群蛮将益长。世平则或惧宗藩之
扰而有他患，世乱则且先受其祸矣，非亲亲义也。抑
或假其名号以益乱，尤非宜。故国初以来，其地不以
封建，百凡征徭，皆从宽省，以休养生息。其民郡虽僻
隐，然西南一长城也。而议者不知，一切以比内地，是
未睹利害之实，为之计深远者也。即是数者，未得所
处，将入号于神而神弗享矣。侯尝以此疚心，然事体
重大，有司不能专，非闻于朝不可，然终不能不厚望
于侯也。是役也，一切经费，用缗钱凡若干两，役工凡
若干人，为日凡几何，皆侯节缩公馀而为之丝发，不
扰士民也。侯为政精敏公直，特身俭约，且富文学，而
闲于吏事，人不能欺，治民有恩，遇士大夫有礼。尝以
地官郎出守姚安，姚安人至于今思之。既去逾年，而
为之立《德政碑》。其在于辰，不异于姚安，盖良吏也。